Аԥсны Апарламент Аԥсны аомбудсмен лаппарат азы абиуџьет аднамкылеит
17:11 29.09.2021 (ирҿыцуп: 17:34 29.09.2021)
© Sputnik / Томас ТхайцукПарламент Абхазии
© Sputnik / Томас Тхайцук
2022 шықәсазы ауаҩытәыҩса изинқәа рыхьчараз аусбарҭа абиуџьет хә-миллион мааҭ инеиҳаны иҟазар акәын. Ҵыԥхтәи ашықәс асмета иаҿырԥшны ари миллионбжак еиҳауп.
АҞӘА, цәыббра 29 - Sputnik, Асмаҭ Ҵәыџьԥҳа. Апарламент Аԥсны аомбудсмен лаппарат азы 2022 шықәсазтәи абиуџьет асмета аднамкылеит.
Адепутатцәа ирыдыргалаз азакәан апроект инақәыршәаны 2022 шықәсазы асмета 5 409 965 мааҭ ҳәа иарбан. Ари ҵыԥхтәи абиуџьет аасҭа 500 000 нызқь мааҭ инаӡоит.
Адепутат Илиа Гәниа ауаҩытәыҩса изинқәа рыхьчаҩ Асида Шьаҟрылԥҳа длазҵааит аппарат аусурақәа рзы аҳасабырба зыҟаҵам азы. Шьаҟрылԥҳа уи аҭакс илҳәеит, шықәсыбжак Апарламент ахь днарыԥхьап ҳәа дшыԥшыз 2020 шықәсазтәи аныхрақәа рзы аҳасабырба аҟаҵаразы, уажәазы аамҭа акыр ахьцахьо азы уи аҭахны ишылымбо.
2021 шықәсазтәи асмета анрыдрымкыла ашьҭахь Шьаҟрылԥҳа илҳәеит адепутатцәа рлогика шылзеилымкаауа.
Иара убасгьы лара илҳәеит ишыҟам азакәан анормақәа, Аԥсны ауаҩытәыҩса изинқәа рыхьчаҩ Апарламент аҿаԥхьа аҳасабырба ҟалҵароуп ҳәа. Адепутат Натали Смырԥҳа иазгәалҭеит абиуџьети абиуџьеттә шьақәгылареи рзы азакәан инақәыршәаны Апарламент иарбанызаалак аусбарҭа аҟынтәи афинанстә ҳасабырба аиур шауа.